  Виталий Пронин  Венера ортчиз кастингезИжкарысь туала драмалы сӥзем «Les Partisans» театр кастинг бичаз - бырйиз выль актёръёсты. Режиссёрез но кивалтӥсез — Павел Зорин.Филармоние интыяськем Туала драматургилэн центрез калыкен тымиськиз, егитэз но, пересез но люкаськиз. Вуэмъёс пӧлын трос школаын дышетскисьёс, студентъёс. Зорин уг учкы адямилэн ужез яке арлыдыз шоры, мед гинэ кандидат партизанъёслы тырмыт дырзэ, мылкыдзэ висъялоз. Павел пусъе, актёр куалекъя но кылъёссэ вунэтэ ке — номыр кышкытэз ӧвӧл, котькуд адямилэн сыӵе дыръя сюлмыз шымырске.Тани егит нылаш Маяковскиез лыдӟыны потӥз, куараез боз-боз пуксе — та кылбурчиез татын шӧдскымон ярато. Возьдаськыса радъёс кузя ортче Silent Woo Goore группалэн басистэз Анатолий Галиханов. Куаразэ гольтрес карыса, со Пушкинлэсь «Румяный критик мой...» кылбурзэ лыдӟе. Сценалэсь кышкасьтэм Толя шуак возьдаськиз: паймымон! Зал шыпыт пуке, уг ик шока. Бӧрсяз потэ тележурналист Яна Городилова: кылбурзэ лад-лад, вольыт лыдӟе — репортажез нуэм кадь. Мукетыз, «тигрица», листокысь учкылэ. Кылъёссэ вунэтӥсь роковой кышномурт пукисьёслы тумошо потэ, лэся: лексэс поттытэк серекъяло. Шача кадь Алексей Бакулев «депрессивной такмакъёсты» вера. Зорин сое импровизировать карыны косэ:- Тӥледлы сётӥзы куинь пӧртэм юон: огез сур, мукетыз туж коньыт чай (6 пуньы сакыр песокен!), куинетӥез курыт полынь ву. Кызьы юоды? Ужалэ мимикаен.Алексей, нокыӵе кариськытэк, «сурзэ» ымаз бекыртэ, чаез юэ но — синкаӵез гинэ ӝутске, курыт вуэ зынъя но... нош ик бекыртэ. Учкисьёс лӧптыса чабо. Кастинге 30 муртлэсь уно адями вуэмын. Бӧрсьысь бӧрсьы потало шара куараё синмаськымон пияшъёс, ненег нылашъёс — шокчылыса яратон сярысь кылбур лыдӟо. Одӥгез филолог нылаш воксё но француз кылын вера.Малпан кылдэ, театр — нылпи садысь утренникын кадь кылбур лыдӟем гинэ ӧвӧл. Мӧзмись поэтъёслы но студент агиткаосты чоръясьёслы татын инты ӧвӧл. Театр — со магия. Астэ кылзыны дышетон. Таиз тужгес но шӧдӥськиз Ольга Шмыковалэн монолог лыдӟемаз. Нылкышно зэмос усточи луэмзэ возьматӥз: куараез я шыпыртэмлы, я гудыръямлы укшаз. Ольга лыдӟиз А. Гринлэсь «Позорный столб» вероссэ.«Les Partisans» театрлэн выль составез матысь дыре тодмо луоз ни. Иворъёсты шедьтыны луоз Павел Зоринлэн блогаз: borhes.livejournal.com.Дарали Лели Темалы тупась материалъёс:Павел Зорин: Эн ыштэ удмурт аспӧртэмлыктэс! Теги: LesPartisans АнатолийГалиханов ПавелЗорин  